– Беҙ әңгәмә ваҡытында әсәләрҙең сабыйҙарын мотлаҡ күкрәк һөтө менән туҡландырыуҙарына баҫым яһайбыҙ, – ти Людмила Ивановна. – Үкенескә ҡаршы, ошо тәбиғи туҡлыҡлы аҙыҡтан бәләкәстәрен мәхрүм иткәндәр ҙә бар. Ә бит күкрәк һөтө – сабый өсөн торғаны хазина, ундағы организмды тынысландырған, ауыртыуҙы баҫҡан гормондар балаға йоҡоға талырға, стресты еңергә ярҙам итә. Һөттәге бифидус-фактор тип аталған матдә дисбактериоз проблемаһын тулыһынса хәл итә. Сабыйҙы имеҙеү әсәнең үҙе өсөн дә файҙалы. Уйлап ҡарағыҙ, сәнәғәттә етештерелгән балалар аҙығында 40-45 самаһы файҙалы матдә иҫәпләнһә, күкрәк һөтөндә улар 400-ҙән артыҡ. Бер генә ҡатнашма ла әсә һөтөн алмаштыра алмай. Ундағы витамин һәм минераль матдәләр, фабрика шарттарында етештерелгән аҙыҡҡа ҡарағанда, яҡшыраҡ үҙләштерелә лә, – ти Людмила Ивановна.